b'\n_START_ARTICLE_\nKnji\xc5\xbenica Fakultete za gradbeni\xc5\xa1tvo in geodezijo\n_START_PARAGRAPH_\nKnji\xc5\xbenica Fakultete za gradbeni\xc5\xa1tvo in geodezijo je visoko\xc5\xa1olska knji\xc5\xbenica z 90.letno tradicijo in bogatim knji\xc5\xbeni\xc4\x8dnim fondom. Svoje prostore ima na dveh lokacijah. Glavna je na Jamovi 2, kjer hranijo in posredujejo gradivo s podro\xc4\x8dij gradbeni\xc5\xa1tva, geodezije, deloma tudi arhitekture. Druga lokacija pa je na Hajdrihovi 28, kjer hranijo in posredujejo gradivo s podro\xc4\x8dij okoljskega gradbeni\xc5\xa1tva in komunalnega in\xc5\xbeenirstva.\n_START_SECTION_\nZgodovina\n_START_PARAGRAPH_\nPredhodnice knji\xc5\xbenice Fakultete za gradbeni\xc5\xa1tvo in geodezijo so bile v letih od 1919 do 1970 organizirane znotraj oddelkov, odsekov in kateder v stavbi fakultete na Hajdrihovi ulici. Obstajalo je sedem enot, najbolje organizirana je bila knji\xc5\xbenica hidrotehni\xc4\x8dnega odseka, ki je imela najve\xc4\x8d knji\xc5\xbenih enot (6783 enot v letu 1968) in urejene kataloge. Knji\xc5\xbeni\xc4\x8dni fond vseh knji\xc5\xbenic skupaj je obsegal 18.000 enot. Delo knji\xc5\xbenic je koordiniral knji\xc5\xbeni\xc4\x8dni odbor, v katerem so bili predstavniki kateder. Ta organ obstaja \xc5\xa1e danes._NEWLINE_Leta 1970, po vselitvi fakultete v nove prostore na Jamovi 2 v Ljubljani, je bila ustanovljena enotna knji\xc5\xbenica za gradbeni in geodetsko-komunalni oddelek. Knji\xc5\xbenica hidrotehni\xc4\x8dnega odseka je ostala na prvotni lokaciji, kjer je od leta 2004 organiziran prenovljen dislocirani oddelek knji\xc5\xbenice z urejeno \xc4\x8ditalnico, izposojevali\xc5\xa1\xc4\x8dem in arhivom. Enotni katalog gradiva je od leta 1996 v ra\xc4\x8dunalni\xc5\xa1ko podprtem vzajemnem sistemu COBISS, ki omogo\xc4\x8da centralizacijo in modernizacijo postopkov.\n_START_SECTION_\nGradivo/Zbirke\n_START_PARAGRAPH_\nCeloten knji\xc5\xbeni\xc4\x8dni fond je leta 2010 zna\xc5\xa1al 62.000 enot knji\xc5\xbeni\xc4\x8dnega gradiva, 40.000 je monografij, dodatnih 7.500 je visoko\xc5\xa1olskih zaklju\xc4\x8dnih del, 1.500 enot je neknji\xc5\xbenega gradiva, ostalo 12.000 enot so letniki revij. Na obeh lokacijah je organiziran prost pristop do gradiva v skupnem obsegu 31.000 enot. Naro\xc4\x8denih imajo 128 mednarodnih revij, od tega jih je 100 tudi elektronsko dostopnih. 75 revij od 128 naro\xc4\x8denih je mednarodno odmevnih._NEWLINE_Zbirka starih gradbeni\xc5\xa1kih diplom obsega 2.500 enot. Zbirka slovenskih starih gradbeni\xc5\xa1kih doktoratov (obdobje 1954-1991), zajema 20 enot in starih mednarodnih gradbeni\xc5\xa1kih doktoratov (obdobje 1954-1990) zajema 72 enot. Zbirka starih gradbeni\xc5\xa1kih magistrskih del (obdobje 1977-1992) zajema 30 enot, 28 slovenskih in 2 mednarodni magistrski deli.\n_START_SECTION_\nIzposoja/Dejavnosti/storitve\n_START_PARAGRAPH_\nKnji\xc5\xbenica ima dve \xc4\x8ditalnici, \xc4\x8ditalnica na Jamovi cesti 2 razpolaga s 50 sede\xc5\xbei in 5 re\xc4\x8dunalniki za uporabnike, \xc4\x8ditalnica na Hajdrihovi ulici 28 pa razpolaga s 15 sede\xc5\xbei in 2 ra\xc4\x8dunalni\xc5\xa1kima mestoma. V obeh prostorih je uporabnikom na voljo brez\xc5\xbei\xc4\x8dno omre\xc5\xbeje Eduroam za dostop do medmre\xc5\xbeja in podatkovnih zbirk. V ra\xc4\x8dunalni\xc5\xa1kih u\xc4\x8dilnicah je \xc5\xa1tudentom na voljo dodatni 101 ra\xc4\x8dunalnik z dostopom do medmre\xc5\xbeja, 9 tiskalnikov in 2 opti\xc4\x8dna \xc4\x8ditalca. Omogo\xc4\x8dajo tudi medknji\xc5\xbeni\xc4\x8dno izposojo in kot kakovosten bibliografski center gradijo bibliografije raziskovalcev in strokovnih delavcev tudi za zunanje naro\xc4\x8dnike.\n_START_SECTION_\nZaposleni\n_START_PARAGRAPH_\nV knji\xc5\xbenici Fakultete za gradbeni\xc5\xa1tvo in geodezijo je zaposlenih 5 strokovnih delavcev z ustrezno izobrazbo. Vodja knji\xc5\xbenice mag. Teja Koler Povh je hkrati vodja zalo\xc5\xbeni\xc5\xa1ke dejavnosti Fakultete za gradbeni\xc5\xa1tvo in geodezijo in Komisije za tisk, kar je posebnost v primerjavi z ostalimi visoko\xc5\xa1olskimi knji\xc5\xbenicami. Na tak na\xc4\x8din je zagotovljeno visoko namensko in racionalno zalo\xc5\xbeni\xc5\xa1tvo gradiva, ki ga uporabniki dejansko potrebujejo. Izdajajo nove u\xc4\x8dbenike in ponatise razprodanih u\xc4\x8dbenikov fakultete, izdanih v preteklosti.'